CELEX: 32017D1768
Language: ro
Date: 2017-09-25 00:00:00
Title: Decizia de punere în aplicare (UE) 2017/1768 a Consiliului din 25 septembrie 2017 de autorizare a Republicii Croația să introducă o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată

28.9.2017   
            
            
               RO
            
            
               Jurnalul Oficial al Uniunii Europene
            
            
               L 250/71
            
         DECIZIA DE PUNERE ÎN APLICARE (UE) 2017/1768 A CONSILIULUI
   din 25 septembrie 2017
   de autorizare a Republicii Croația să introducă o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată
   CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (1), în special articolul 395 alineatul (1),
   având în vedere propunerea Comisiei Europene,
   întrucât:
   
               (1)
            
            
               În temeiul articolului 287 punctul 19 din Directiva 2006/112/CE, Croația poate scuti de la plata taxei pe valoarea adăugată (TVA) persoanele impozabile a căror cifră de afaceri anuală nu depășește echivalentul în monedă națională a 35 000 EUR, la cursul de schimb din ziua aderării ei.
            
         
               (2)
            
            
               Prin scrisoarea înregistrată de Comisie la 20 decembrie 2016, Croația a solicitat autorizarea de a introduce o măsură specială de derogare de la articolul 287 din Directiva 2006/112/CE (denumită în continuare „măsura specială”), prin care i se permite să scutească, începând cu 1 ianuarie 2018, de la plata TVA persoanele impozabile a căror cifră de afaceri anuală nu depășește echivalentul în moneda sa națională a 45 000 EUR.
            
         
               (3)
            
            
               Un prag mai ridicat în vederea aplicării regimului special pentru întreprinderile mici constituie o măsură de simplificare, deoarece poate reduce în mod semnificativ obligațiile în materie de TVA ale întreprinderilor mici.
            
         
               (4)
            
            
               În conformitate cu articolul 395 alineatul (2) al doilea paragraf din Directiva 2006/112/CE, Comisia a informat celelalte state membre, prin scrisoarea din 13 martie 2017, cu privire la cererea prezentată de Croația. Prin scrisoarea din data de 14 martie 2017, Comisia a comunicat Croației că deține toate informațiile necesare pentru a analiza cererea.
            
         
               (5)
            
            
               Conform informațiilor furnizate de Croația, un număr potențial de aproximativ 9 000 de persoane impozabile ar putea beneficia de măsura specială pentru a-și reduce obligațiile în materie de TVA astfel cum sunt stabilite în titlul XI capitolul 2 din Directiva 2006/112/CE. Aceasta va reduce, de asemenea, sarcina administrației fiscale și va simplifica colectarea taxei.
            
         
               (6)
            
            
               Dat fiind că măsura specială va avea ca efect reducerea obligațiilor în materie de TVA pentru întreprinderile mici, Croația ar trebui să fie autorizată să o aplice pentru o perioadă limitată. Persoanele impozabile ar trebui să poată opta în continuare pentru regimul normal de TVA.
            
         
               (7)
            
            
               Având în vedere că articolele 281-294 din Directiva 2006/112/CE care reglementează regimul special pentru întreprinderile mici fac obiectul unei revizuiri, este posibil ca o directivă de modificare a dispozițiilor respective să intre în vigoare înainte de expirarea perioadei de valabilitate a derogării.
            
         
               (8)
            
            
               Din informațiile furnizate de Croația, majorarea pragului va avea un impact neglijabil asupra cuantumului total al veniturilor fiscale colectate în etapa consumului final.
            
         
               (9)
            
            
               Derogarea nu va avea impact asupra resurselor proprii ale Uniunii provenind din TVA, deoarece Croația va efectua un calcul de compensare în conformitate cu articolul 6 din Regulamentul (CEE, Euratom) nr. 1553/89 al Consiliului (2),
            
         ADOPTĂ PREZENTA DECIZIE:
   Articolul 1
   Prin derogare de la articolul 287 punctul 19 din Directiva 2006/112/CE, Croația este autorizată să scutească de la plata TVA persoanele impozabile a căror cifră de afaceri anuală nu depășește echivalentul în monedă națională a 45 000 EUR, la cursul de schimb din ziua aderării ei.
   Articolul 2
   Prezenta decizie produce efecte de la data notificării acesteia.
   Prezenta decizie se aplică de la 1 ianuarie 2018 până la 31 decembrie 2020 sau până la data intrării în vigoare a unei directive care modifică articolele 281-294 din Directiva 2006/112/CE, dacă această dată este anterioară.
   Articolul 3
   Prezenta decizie se adresează Republicii Croația.
   
      Adoptată la Bruxelles, 25 septembrie 2017.
      
         
            Pentru Consiliu
         
         
            Președintele
         
         M. MAASIKAS
      
   
   
      (1)  JO L 347, 11.12.2006, p. 1.
   
      (2)  Regulamentul (CEE, Euratom) nr. 1553/89 al Consiliului din 29 mai 1989 privind regimul unitar definitiv de colectare a resurselor proprii provenite din taxa pe valoarea adăugată (JO L 155, 7.6.1989, p. 9)